নিজস্ব প্রতিবেদন: উমার ফ্লাইটে ঠাঁই হয়নি, অগত্যা কোনও মতে রুট ভেঙে ভেঙে মর্তে আগমন হল মিস্টার মহিষাসুরের। প্রচণ্ড ধকলে চেহারাও খানিক ভেঙেছে। ১৮ ইঞ্চির বাইসেপ আর ৫৪ ইঞ্চির ছাতি, কোনওটাই ধরে রাখতে পারেননি রম্ভাপুত্র মহিষাসুর। কোনও মতে মোটা গোঁফ আর পরনের ধুতিটাই যা টিকে আছে, সেই দাপট আর একেবারে নেই বললেই চলে! তবে এবার দৃঢ় প্রতিজ্ঞা নিয়ে মর্তে এসেছেন স্বর্গের ত্রাস। 'আমি এসে গিয়েছি, এবার সবাই ফিনিশ', কুমারটুলিতে এই হাঁকই শোনা যাচ্ছে প্রত্যয়ী মহিষাসুরের গলায়। হঠাৎ তাঁর সঙ্গে দেখা হয়ে গেল নিজের বয়সের তুলনায় নিতান্তই ছোট বালিকার। প্রথমে চিনতে না পারলেও, পরে টনক নড়েছে, একি এতো 'অষ্টমীর কুমারী'। ব্যস, আর কি নাট্যচিত্র অনুযায়ী মাথা নামিয়ে সোজা আদ্যাশক্তির চরণে নিজেকে নিমজ্জিত করতে একপ্রকার বাধ্যই হলেন। প্রথমে ভয় পেলেও, পরে অবশ্য হাত তুলে আশীর্বাদ করলেন মহামায়া। এই গোটা কাণ্ডটাই ঘটল শিল্পের আঁতুড়ঘর উত্তর কলকাতার কুমারটুলিতে। যা ক্যামেরাবন্দি করল 'বং ইন্ডিয়ান'। দেখুন সেই ভিডিও-